**PROJEKT 16.09.2016**

*Käesoleva ühinemise lepingu eesmärk on Albu, Ambla, Imavere, Järva-Jaani, Kareda, Koeru ja Koigi valdade baasil ühineda üheks tugevaks omavalitsuseks. Eesmärk on muutuvates tingimustes tagada kvaliteetne elu maapiirkonnas ja teostada regionaalpoliitikat läbi haldusreformi. Ühise omavalitsuse loomise loogika on asumipõhine lähenemine, st. meil on asulad, millest igaühel on õigus jääda ellu ning sünergias arendada edasi maaelu. Ühinemise käigus ei lõhuta ühtegi hästi toimivat süsteemi ega teenust. Ühinenud omavalitsus on võrgustikupõhine omavalitsus, milles erinevad asulad toetavad üksteist.*

**Albu valLA, Ambla valLA, Imavere valLA, Järva-Jaani valLA, Kareda valLA, Koeru valLA ja Koigi valLA** **ÜHINEMISLEPING**

Lepinguga sätestavad **Albu vald, Ambla vald, Imavere vald, Järva-Jaani vald, Kareda vald, Koeru vald ja Koigi vald** vabatahtliku ühinemise eesmärgid, liigi, nime, sümboolika, piirid, ühinenud omavalitsusüksuste õigusaktide kehtivuse, ühinemisega kaasnevad organisatsioonilised ümberkorraldused ja avalike teenuste osutamise põhimõtted, omavalitsusüksuse ametiasutuse juhtimisstruktuuriga seotud muutused, töötajate ja teenistujatega seotud küsimuste lahendamise, eelarveliste ja teiste varaliste kohustuste ning õigustega seotud küsimuste lahendamise põhimõtted, investeeringud ja riikliku ühinemistoetuse kasutamise, ajalised piirid, samuti muude lepinguosaliste poolt vajalikuks peetud küsimuste lahendamise.

**I EESMÄRGID**

1. Ühendada 7 Järvamaa valla potentsiaal piirkonna parema arengu- ja konkurentsivõime saavutamiseks ning ettevõtlusele soodsa arengukeskkonna loomiseks.
2. Edendada kohaliku demokraatiat, anda piirkonnast valitud volikogu liikmetele suuremad võimalused kohaliku elu küsimuste kaasarääkimisel ja tuleviku planeerimisel, stimuleerida kodanikualgatust ning kodanikuühendusi (sh seltsitegevus, külaliikumine, külavanemad) senisest aktiivsemalt kohalikust elust osa võtma.
3. Tagada ühinenud valla elanikele kvaliteetsed ja ruumiliselt kättesaadavad, majanduslikult tõhusalt korraldatud avalikud teenused, suurendada ühinenud valla haldussuutlikkust ning tagada hea avaliku halduse parimate praktikate juurutamine.
4. Arendada välja võrgustikupõhine, erinevate piirkondlike keskuste tasakaalustatud arendamisel põhinev võimekas kohaliku omavalitsuse üksus.

**II ÜHINEMISE AEG**

1. Uue kohaliku omavalitsuse üksuse kui avalik õigusliku juriidilise isiku õigusvõime tekib alates 2017. aasta kohaliku omavalitsuse volikogu valimistulemuste väljakuulutamise päevast. Nimetatud hetkest omab uus omavalitsusüksus kõiki lepinguosaliste õigusi ja kohustusi ning lähtub käesolevas lepingus kokkulepitust.

**III UUE OMAVALITSUSÜKSUSE LIIK, NIMI, PIIRID JA SÜMBOOLIKA**

1. Uue kohaliku omavalitsuse üksuse liik on vald.
2. Valla nimi on JÄRVA vald.
3. JÄRVA valla territoorium moodustub Albu, Ambla, Imavere, Järva-Jaani, Kareda, Koeru ja Koigi valla summana ja valla administratiivpiir kulgeb mööda ühinenud omavalitsusüksuste välispiiri.
4. Eelnimetatud valdade ühinemise ning nende baasil uue omavalitsusüksuse moodustamisega lõpetatakse ühinevate omavalitsusüksuste kui avalik-õiguslike juriidiliste isikute tegevus. JÄRVA vald on kõigi nimetatud ühinenud valdade õigusjärglane.
5. JÄRVA valla jaoks töötatakse välja ja kehtestatakse uus põhimäärus. Kuni uue põhimääruse kehtestamiseni lähtutakse Imavere valla põhimäärusest.
6. JÄRVA valla sümboolika leidmiseks korraldatakse avalik konkurss.

**IV HALDUSTERRITORIAALSE KORRALDUSE MUUTMISEGA KAASNEVATE ÕIGUSAKTIDE JA DOKUMENTIDE KEHTIVUS**

1. JÄRVA valla tegevus lähtub kohalikule omavalitsuse üksusele seadustega, nende alusel välja antud õigusaktide ja rahvusvaheliste lepingutega pandud kohustustest ja vallaelanike õigustatud vajadustest ning lähtub käesolevas lepingus sätestatud kokkulepetest.
2. Ühinenud omavalitsusüksuste õigusaktid kehtivad edasi kuni JÄRVA valla õigusaktide kehtestamiseni selle omavalitsusüksuse territooriumil, kus nad ühinemiseni kehtisid ja ei ole vastuolus käesoleva lepinguga.
3. Lepinguosaliste kõik õigused, kohustused, asjaajamise dokumendid, omandis olevad varad ja hallatavad asutused lähevad JÄRVA vallale pärast ühinemist.
4. Punktis 4.3 nimetatud asjaajamise dokumendid ja varad annavad lepingupooled (vallavanem või vallavalitsuse poolt volitatud teine isik) ametiasutuse nimel üle /valla nimi/ vallale, kus vallavanem või vallavalitsuse poolt volitatud teine isik võtab need vallavalitsuse kui ametiasutuse nimel vastu. Üleantavad asjaajamise dokumendid ja nende registrid peavad olema koostatud ja arhiveeritud vastavalt seadusega avaliku halduse dokumentidele ja nende säilitamisele ning arhiveerimisele kehtestatud korrale. Kui üleantavad asjaajamise dokumendid ei vasta nimetatud tingimustele ja ilmneb vajadus nende korrastamiseks, kaetakse korrastamise kulud JÄRVA vallale eraldatud ühinemistoetuse arvelt.
5. Ühinemislepingu heakskiitmise hetkest kuni haldusterritoriaalse korralduse muudatuse jõustumiseni peavad asjaomased volikogud võlakohustuste võtmisel kuni valimistulemuste väljakuulutamise päevani konsensuslikult heaks kiitma kohaliku omavalitsuse üksuse finantsjuhtimise seaduse § 34 lõike 2 punktides 1‒3, 52 ja 7 ning lõikes 7 nimetatud võlakohustuse ja muude tulevastel eelarveaastatel raha väljamaksmist nõudvate pikaajaliste kohustuste võtmise.

**V Valitsemine, keskuste ja teenuste võrgustik**

1. Volikogu suurus on 21 liiget, kes valitakse ühes ülevallalises valimisringkonnas. 2017. aasta valimistel moodustatakse valimisjaoskonnad 2013. aasta valimisjaoskondade põhjal.
2. Volikogu komisjonide moodustamisel lähtutakse põhimõttest, et igast ühinenud vallast kaasatakse igasse volikogu komisjoni (va revisjonikomisjon) vähemalt üks esindaja.
3. JÄRVA valla halduskeskuseks ja juriidiliseks aadressiks on Koeru alevik, Paide tee 5.
4. Valla juhtimine kujundatakse mitmetasandilise valitsemise mudelina, kus väärtustatakse keskset strateegilist ning teadmistepõhist juhtimist ning konkreetsete avalike teenuste korraldamist ja osutamist võimalikult elaniku, ettevõtja või kodanikuühenduse ligidal asuval kohalikul tasandil.
	1. Valla juriidilisse keskusesesse koondatakse valla üld- ja strateegilised ülesanded ning kõrget professionaalsust ja kitsast spetsialiseerumist eeldavad teenused ning ametnikud.
	2. Kodanikulähedase vallajuhtimise ning teenuste tagamiseks moodustatakse valla piirkondlikud teeninduskeskused Järva-Jaani alevis, Aravete alevikus, Koeru alevikus, Peetri alevikus, Koigi külas, Järva-Madise külas ja Imavere külas ning teeninduspunkt Ambla alevikus.
	3. Piirkondlikus teeninduskeskuses tagatakse vähemalt järgmised kompetentsid ja teenused: avalduste vastuvõtmine ja esmane nõustamine, kommunaalmaksete vastuvõtmine, esmatasandi sotsiaalhoolekanne, rahvastikuregistri toimingud, piirkondlik kinnisvarahaldus ja heakorra tagamine, kohalik arendusvõimekus(piirkonna arendustöötaja).
	4. Ambla teeninduspunktis tagatakse rahvastikuregistri toimingute tegemise võimekus ning avalduste täitmine/esmane nõustamine.
	5. Arvestades elukohta ja kaugtöö võimalusi ametikohal võib teeninduskeskustesse paigutada ka teisi teenistujaid.
	6. Rakendatakse erinevaid IT võimalusi uute E-teenuste rakendamiseks.
5. Uue vallavalitsuse kui organi koosseisu kaasatakse vähemalt üks esindaja igast ühinenud vallast (piirkonna arendustöötaja).
6. Ühinenud kohalike omavalitsuste ametiasutuste teenistujad jätkavad teenistust põhiliselt oma endises töövaldkonnas juhul kui JÄRVA valla ametiasutuse struktuurist ei tulene teisiti. Ametiasutuste töö ümberkorraldamisel ja uute teenistujate teenistusse võtmise vajadusel leitakse personal eelkõige sisevaliku teel, et tagada info, teadmiste ja oskuste kvaliteet ning selle säilimine ja haldusprotsesside tõrgeteta jätkumine.
7. Ametiasutuse töö ümberkorraldamise tõttu ametist vabastamise korral makstakse teenistujatele lisaks seaduses (ATS) ettenähtud hüvitisele täiendavalt lahkumishüvitist kolm kuupalka juhul kui teenistuja on teenistuses 01.07.2016 seisuga.

**VI Kogukonnad ja külaelu ja kaasamine.**

1. Volikogu juurde moodustatakse avatud külaelukomisjon.
2. Töötatakse välja ühine küla-, alevikuvanem või kogukonnakogu statuut ning ühtsed kodanikuühenduste (külaseltsid, kogudused, kultuuriseltsid, vabatahtlik tuletõrje jne) rahastamise ja kaasamise põhimõtted.
3. Kodanikuühendustele üüritud või kasutusse antud vara kasutamise lepingud kehtivad samadel tingimustel kuni lepingu tähtaja lõpuni.
4. Luuakse võimalused kogukonnateenuste osutamiseks (multifunktsionaalsed külakeskused, kes tegelevad kultuuri, raamatukoguteenusega jms).
5. Töötatakse välja ja rakendatakse kaasava eelarve põhimõtted.

**VII Teenuste arendamine**

**Alusharidus**

1. Kõik munitsipaallasteaiad jätkavad tegevust senises asukohas, eesmärgiga tagada kõigile Vallas registreeritud lastele vajadusel lasteaiakoht ja osutada kvaliteetset alusharidust võttes arvesse laste erivajadusi.
2. Võetakse eesmärgid ühtlustada lasteaedade kohatasud ja lasteaiaõpetajate palgakorralduse alused 4 aasta jooksul arvestades seejuures lasteaedade suurust ja spetsiifikat.

**Üldharidus**

1. Õpilastele tagatakse võimalikult kodulähedane põhiharidus. Olemasolev põhikoolide võrgustik säilib vähemalt lepingu kehtivusaja lõpuni.
2. Olemasolevate munitsipaalgümnaasiumite tuleviku otsustab ühinenud valla volikogu arvestades õpilaste arvu täpsustatud prognoosi, riigigümnaasiumi rakendamise mõju Paide linnas ning gümnaasiumihariduse rahastamismudelit.
3. Olemasolev koolitranspordi võrgustik säilitatakse ja selles tehakse vajadusel õpilaste liikumissuundadest tingud muudatused. Toimkonnas tuleb hinnata gümnaasiumivõrgu võimalike muudatuste (sh riigigümnaasiumi moodustamise) võimalikku mõju.
4. Valla koole arendatakse ühtse võrgustikuna ja tehakse koostööd haridusuuenduse, õpetajate koolituse, hariduslike tugiteenuste, huviringide jms valdkondades.
5. Võetakse eesmärgiks ühtlustada õpetajate (sh huvikooli õpetajad) palgakorralduse alused 4 aasta jooksul.
6. Huviringide ja huvikoolide tegevust jätkatakse vähemalt ühinemiseelses mahus ning tagatakse huviteenuste kättesaadavus kõigile ühinenud valla elanikele. Senised huvikoolid jätkavad tegevust.
7. Noorsootöö teenuse pakkumist jätkatakse ja arendatakse olemasolevate noortekeskuste (vaba aja keskuste) baasil. Kõik senised noortekeskused jätkavad tööd.

**Raamatukogud ja kultuur**

1. Raamatukoguteenuse pakkumist jätkatakse senistes asukohtades. Raamatukoguteenuse pakkumist rikastatakse võimalusel läbi kogukonna kaasamise (vt kogukonnateenuste peatükk).
2. Tänased kultuuri- ja spordiasutused jätkavad tegevust. Ühinenud vallas arvestatakse tänaste valdade erinevaid kultuuri- ja spordikorralduse põhimõtteid (kultuurikeskused, klubid, kodanikuühendused, külamajad) ning eeltoodud lähtudes luuakse kõiki osapooli arvestav rahastamismudel ning vajadusel ja võimalusel ühtlustatakse kultuuriteenuste piirkondlikku kättesaadavust.
3. Kultuuriasutuste ja muuseumite rahastamine jätkub vähemalt ühinemiseelsete põhimõtete alusel arvutatud mahus.
4. Vaba aja veetmise ja sporditegevuse objektide võrgustik säilitatakse.
5. JÄRVA vald jätkab suhteid kõigi ühinemiseelsete valdade sõprusomavalitsustega.

**Sotsiaalabi ja -teenused, -toetused, hoolekanne.**

1. Luuakse optimaalne, vajadustest lähtuv sotsiaalhoolekande süsteem. Ühinenud vald tagab eestkostespetsialisti, puuetega inimeste hoolekande, eakate hoolekande, lastekaitse, juristi, logopeedi, eripedagoogi, psühholoogi ja sotsiaalpedagoogi pädevused.
2. Töötatakse välja ühtsed nõuded kõikidele sotsiaalteenustele. Väljatöötatud nõuded teenustele aitavad tagada pakutavate teenuste kvaliteedi ja tõestada vajalikke väljaminekuid teenuste arendamiseks kohapeal.
3. Ühtlustatakse sotsiaaltransporditeenuse nõuded ja osutamise tingimused. Sotsiaaltransport on ühtsel koordineeritav ja sõltuvalt sõidukite arvust 2-3 teeninduspiirkonnaga.
4. Ühtlustatakse nõuded koduteenuste mahule ja sisule.
5. Arendatakse isikliku abistaja teenust.
6. Mitmekesistatakse pakutavate sotsiaaleluruumide võimalusi.
7. Pakutavate sotsiaaltoetuste määrad ühtlustatakse 4 aasta jooksul.
8. Arendatakse kolmanda sektori rolli sotsiaalteenuste osutamisel. Selleks korraldatakse hankeid teenuste sisse ostmiseks. (nt avahooldusteenused eakatele ja puuetega inimestele, õpilas- ja sotsiaaltransport)

**Vallamajandus**

1. Teede hooldamise, sh teede talihoolduse teostamisel säilivad kehtivad põhimõtted ja kvaliteedinõuded, arvestades piirkondlikke eripärasid. Talihooldus seotakse korraldatud jäätmeveost vabastustega.
2. Tagatakse teede hooldusremont, rekonstrueerimine ja teehoole teehoiu- ning kohalike teede teehoiu kava alusel. Koostatakse JÄRVA valla teehoiukava.
3. Teehoolduse ja vajalike investeeringute tegemisel lähtutakse põhimõttest, et jooksvad suvised ja talvised hooldustööd rahastatakse vähemalt endises mahus. Riigi poolt tee hoolduseks ja investeeringuteks eraldatavast summast planeeritakse ühinenud omavalitsustele nende haldusterritooriumil teostatavateks töödeks iga-aastaselt proportsionaalselt samaväärne hulk vahendeid võrreldes ühinemiseelse perioodiga.
4. Jätkatakse hajaasustuse programmis osalemist vähemalt samas mahus eelmiste aastatega.
5. Koigi karjäärist senisele Koigi vallale eraldatav materjal kasutatakse lepingu perioodil Koigi valla piirkonna teede parendamiseks. Neitla karjäärist senisele Albu vallale eraldatav materjal kasutatakse lepingu perioodil Albu valla piirkonna teede parendamiseks. Karinu karjäärist senisele Järva-Jaani vallale eraldatav materjal kasutatakse lepingu perioodil Järva-Jaani valla piirkonna inimeste hüvanguks ning teede parendamiseks.
6. Vallale kuuluvate kalmistute, parkide ja haljasalade hooldamine jätkub vähemalt samal tasemel, st maht ja kvaliteet ei lange.
7. Koondatakse ühinenud omavalitsuste pakutavad kommunaalmajandustegevused, kui sellega saavutatakse parem teenuskvaliteet ning efektiivsem ettevõtete toimimine ja arendamine.
8. Kaugküttekatlamajad viiakse tehnoloogiliselt säästlikumatele lahendustele, kasutades taastuvaid energiaallikaid.
9. Ühinevate omavalitsuste munitsipaalelamufond koondatakse ühtsesse haldussüsteemi ja säilitatakse, et osutada eluruumi tagamise teenust.
10. Tänavavalguspunktide arvu ei vähendata, tänavavalgustuse arendamine toimub vastavalt piirkondlikele vajadustele (asulate valgustus, bussipeatuste, kergliiklusteede valgustus). Järk-järgult uuendatakse tänavavalgustust. Hangitakse uued kaasaegsed juhtimissüsteemid.
11. Jätkatakse alustatud ühisveevärgi- ja kanalisatsiooni rekonstrueerimise ja arendamise projektide elluviimist.
12. Vald arendab SA Keskkonnainvesteeringute Keskuse (KIK) toel vee- ja kanalisatsioonitaristut piirkondades, mis jäävad reoveekogumisalasse, et tagada kvaliteetne ühisveevärgi- ja kanalisatsiooniteenus ning muuta piirkond atraktiivsemaks elukeskkonnaks.
13. Vallasisene ühistransport (k a õpilasliinid) ühildatakse maakondliku ühistranspordi korraldusega läbi ühistranspordi teenust osutava ettevõtte selliselt, et kõik tänased liinid säilivad, vajadusel täienevad ja sõidugraafikud vastavad vallaelanike, sh õpilaste transpordi vajadustele.
14. Säilib õpilasliini kasutamise võimalus, sh võimaldab transpordi terviklik piirkondlik planeerimine paremini ressurssi planeerida ja kasutada, et laiendada kasutusala, eriti regulaarsete tegevuste (huviharidus, sport) puhul.
15. Jätkub senine erasektori poolt pakutavate oluliste avalike teenuste toetamine (perearst, apteek, hambaarst, post, kauplus, pangaautomaat, jne) ning arutatakse läbi sarnaste teenuste toetamise põhimõtted tulevikus.

**VIII Arendustegevus ning investeeringuprojektid**

1. Ühinenud vald osaleb üleriiklikes ettevõtluse ja maale elama asumiseks suunatud toetusprogrammides Töötatakse välja ühtne valla turunduspoliitika.
2. Ühinenud omavalitsus astub või jääb järgmiste organisatsioonide liikmeks: Eesti Maaomavalitsuste Liit, Järvamaa Omavalitsuste Liit, MTÜ Kesk-Eesti Jäätmehoolduskeskus ning teised oma eesmärke täitavad ja kohaliku arengu seisukohalt olulised institutsioonid.
3. Ühinemistoetus jagatakse põhimõttel, et 50 000 eurot iga ühineja ühinemistoetusest arvestatakse ühinemise kulude katteks ning ülejäänud summa kulutatakse ühinemiseelse valla territooriumil oluliste investeeringute tegemiseks (lähtudes LISAS nr 3 sätestatud loetelust)
4. Investeeringuid tehakse järgides valla tasakaalustatud arengu põhimõtet, võetud kohustusi, seni tehtud investeeringuid ja arvestades ühinenud omavalitsuste arengukavasid ning objekti olulisust kogukonnale.
5. Lepinguosalised peavad prioriteetseteks teha perioodil 2017-2021 lepingu LISAS nr 3 toodud investeeringuid (objektide loetelu on prioriteetsuse järjekorras).
6. Kehtivat rahastamisotsust omavad projektid viiakse ellu esmajärjekorras juhul kui Lepinguosalisel on liitumise eelsel perioodil võimalik omaosalust rahastada ning laenukoormus lubab seda teha.

**Lepingu lisad**

Lisa 1. Seletuskiri haldusterritoriaalse korralduse muutmise vajaduse põhjenduse, territooriumi suuruse ja alaliste elanike arvu kohta.

Lisa 2. Ühineva valla kaart mõõtkavas 1:50 000.

Lisa 3. Investeeringute kava.

Lisa 4 Valla juhtimismudeli skeem.



Lisa 5. Ühinevate valdade 2015. majandusaasta auditeeritud aruanded:

* Albu vald;
* Ambla vald;
* Imavere vald;
* Järva-Jaani vald;
* Kareda vald;
* Koigi vald;
* Koeru vald.

Lisa 1

**SELETUSKIRI**

**Albu valla, Ambla valla, Imavere valla, Järva-Jaani valla, Kareda valla, Koeru valla ja Koigi valla ühinemislepingule**

**Ühinemislepingu õiguslik alus**: haldusreformi seadus, kohaliku omavalitsuse korralduse seaduse § 22 lõike 1 punkt 10, Eesti territooriumi haldusjaotuse seaduse § 91, kohaliku omavalitsuse üksuste ühinemise soodustamise seadus

Järva -Jaani Vallavolikogu 28.01.2016 otsusega nr 2 tehtud ettepanek Albu valla, Ambla valla, Imavere valla, Järva-Jaani valla, Kareda valla, Koeru valla, Roosna-Alliku valla ja Koigi valla ühinemiseks ning Albu vallavolikogu 25.02.2016 otsusega nr 7, Koigi vallavolikogu 11.02.2016 otsusega nr 10, Kareda vallavolikogu 16.02.2016 otsusega nr 15, Imavere vallavolikogu 18.02.2016 otsusega nr 8, Ambla vallavolikogu 18.02.2016 otsusega nr 17 ja Koeru vallavolikogu 24.03.2016 otsusega nr 12 antud nõusolekud ühinemisläbirääkimistega nõustumise kohta ning sellele järgnenud ühinemisläbirääkimiste tulemused.

Roosna-Alliku vald nõustus läbirääkimistel osalema, kuid lõpetas hiljem ühinemisläbirääkimised.

Vastavalt Eesti territooriumi haldusjaotuse seaduse § 91 lõike 2 punktile 1 lisatakse ühinemislepingule seletuskiri, milles peab olema märgitud haldusterritoriaalse korralduse muutmise vajaduse põhjendus, territooriumi suurus (pindala) ja alaliste elanike arv.

1. **Haldusterritoriaalse korralduse muutmise vajaduse põhjendus**

Haldusreformi seaduse § 3 kohaselt peab tuleviku kohaliku omavalitsuse üksuses elama vähemalt 5000 elanikku. Nimetatud miinimumsuurus kujutab endast kompromissi erinevate põhiteenuste osutamise optimaalsete teenuspiirkondade ja kliendibaaside, ametnike kompetentsivajaduse, kohaliku demokraatia toimimise ning finantssuutlikkuse vahel.

* Ühinevad kohaliku omavalitsuse üksused asuvad ajaloolise Järva maakonna hajaasustusalal.
* Käesoleva ühinemise lepingu eesmärk on Albu, Ambla, Imavere, Järva-Jaani, Kareda, Koeru ja Koigi valdade ühinemine üheks suureks tugevaks maaomavalitsuseks. Eesmärk on muutuvates tingimustes tagada kvaliteetne elu maapiirkonnas ja teostada regionaalpoliitikat läbi haldusreformi. Ühise omavalitsuse loomise loogika on asumipõhine lähenemine, st. meil on asulad, millest igaühel on õigus jääda ellu ning sünergias arendada edasi maaelu. Ühinemise käigus ei lõhuta ühtegi hästi toimivat süsteemi ega teenust. Uus vald on võrgustikupõhine kohaliku omavalitsuse üksus, milles erinevad asulad ja kogukonnad toetavad ja tasakaalustavad üksteist.
1. **Ühinemispiirkonna elanike arv ja territooriumi suurus**

|  |  |  |
| --- | --- | --- |
|  | **Elanike arv 01.01.2016** | **Pindala km2** |
| Albu vald | 1 200 | 257,19 |
| Ambla vald | 2 061 | 166,45 |
| Imavere vald | 912 | 139,59 |
| Järva-Jaani vald | 1 573 | 126,82 |
| Kareda vald | 596 | 91,58 |
| Koigi vald | 966 | 204,45 |
| Koeru vald | 2 138 | 236,82 |

Allikas: Rahvastikuregister, Maa-amet